Na temelju članka 391. Zakona o vlasništvu i drugim stvarnim pravima („Narodne novine“ broj 91/96, 68/98, 137/99, 22/00, 73/00, 114/01, 79/06, 141/06, 146/08, 38/09, 153/09, 143/12. i 152/14), članka 44. Statuta Općine Legrad („Službeni glasnik Koprivničko-križevačke županije“ broj 5/13, 2/18, 19/18, 2/20. i 2/21), članka 27. Odluke o načinu raspolaganja, korištenja i upravljanja nekretninama i vrijednosnim papirima u vlasništvu Općine Legrad („Službeni glasnik Koprivničko-križevačke županije“ broj 10/16. i 19/17) i Odluke Općinskog vijeća Općine Legrad o raspisivanju javnog natječaja za zakup nekretnine u vlasništvu Općine Legrad, KLASA: 406-01/21-01/11, URBROJ: 2137/10-21-1 od 12. srpnja 2021. godine, općinski načelnik Općine Legrad, objavljuje

**JAVNI NATJEČAJ ZA ZAKUP NEKRETNINE**

**U VLASNIŠTVU OPĆINE LEGRAD**

**I.**

Predmet javnog natječaja za zakup nekretnine – zemljišta u vlasništvu Općine Legrad, upisane u zk.ul. broj 1189, k.o. Zablatje kao katastarska čestica broj k.č.br. 240/1, livada površine 8799 m2.

Zemljište se daje u zakup u svrhu obavljanja poljoprivredne proizvodnje.

Zemljište daje se u zakup **na vrijeme od 5 godina,** s mogućnošću produljenja na daljnjih 5 godina.

Podnošenje ponude ima značaj prihvaćanja svih uvjeta iz ovog Javnog natječaja i ukupne ponudbene dokumentacije kao i svih posljedica koje iz toga proizlaze. Pored ugovorene zakupnine zakupac snosi i sve ostale troškove vezane uz zakup zemljišta.

**II.**

Početna visina zakupnine za zemljište iznosi 1.200,00 kuna godišnje po jednom hektaru, odnosno za predmetno zemljište u iznosu 1.055,88 kuna godišnje.

**III.**

U javnom natječaju mogu sudjelovati:

- fizičke osobe državljani Republike Hrvatske,

- pravne osobe registrirane u Republici Hrvatskoj,

- strani državljani sukladno pozitivnim propisima Republike Hrvatske

**koji imaju podmirene sve obveze prema Općini Legrad**,

* zakupci upisani u Upisnik obiteljskih poljoprivrednih gospodarstava, kao nositelj ili kao član.

**IV.**

Ponude se podnose u pisanom obliku na hrvatskom jeziku i latiničkom pismu. Natječaj se provodi prikupljanjem pismenih zatvorenih ponuda.

Ponuda se podnosi u zatvorenoj omotnici i predaje u Jedinstveni upravni odjel Općine Legrad ili se šalje poštom preporučeno, s naznakom na omotnici: „Ponuda na natječaj za zakup zemljišta u k.o. Zablatje – ne otvaraj“.

Dan predaje ponude Općini, odnosno predaje pošti, odnosno ovlaštenom pružatelju poštanskih usluga smatra se danom primitka ponude.

Ponuda se dostavlja na adresu: OPĆINA LEGRAD, Trg Svetog Trojstva 52A, 48317 LEGRAD.

**Rok za podnošenje ponuda iznosi 8 dana od dana objave obavijesti o natječaju u tisku.**

Otvaranje zaprimljenih ponuda nije javno, a izvršit će se u sjedištu Općine Legrad.

**V.**

Pisana ponuda mora biti potpisana i mora sadržavati:

1. Podatke o ponuditelju (ime i prezime fizičke osobe odnosno naziv pravne osobe s adresom prebivališta odnosno sjedišta, OIB, kontakt podatke – telefon, mobitel, e-mail, IBAN)
2. Za fizičke osobe: preslika važeće osobne iskaznice za fizičku osobu državljana Republike Hrvatske, a za fizičke osobe strane državljane - preslika putovnice ili drugog odgovarajućeg dokaza o stranom državljanstvu,
3. Za pravne osobe: preslika izvoda iz sudskog ili obrtnog registra ne stariji od 30 dana računajući od objave natječaja u tisku (preslikom se smatra i ispis elektroničke isprave),
4. Presliku rješenja o upisu u Upisnik obiteljskih poljoprivrednih gospodarstava,
5. Ponuđenu godišnju zakupninu za predmetno zemljište koja ne može biti manja od početne zakupnine iz ovog natječaja.

**VI.**

Zajedničke ponude smatraju se nevažećima i neće se uzimati u razmatranje.

Odabrani ponuditelj obvezan je sklopiti ugovor o zakupu u roku najduže 30 dana od dana donošenja odluke o odabiru najpovoljnijeg ponuditelja.

Zakupnik nema pravo poljoprivredno zemljište dati u podzakup.

Na temelju sklopljenog ugovora o zakupu zemljišta zakupnika se uvodi u posjed u roku od najviše 30 dana od dana sklapanja ugovora.

**VII.**

Zakupnina za zakup zemljišta uplaćuje se u godišnjem iznosu, najkasnije do 30.10. tekuće godine.

Općina može raskinuti ugovor kada zakupac kasni s plaćanjem zakupnine, ako nekretninu ili dio nekretnine da u podzakup kao i u slučaju da u roku jedne godine zakupac ne započne s korištenjem zemljišta u svrhu sukladno ovom natječaju i njegovoj ponudi.

Ugovor o zakupu sklapa se u obliku ovršne isprave i solemnizira kod javnog bilježnika. Sve troškove u svezi sklapanja ugovora o zakupu snosi zakupac.

**VIII.**

Nepravodobne, nepotpune, nejasne, kao i ponude s ponuđenom zakupninom nižom od početne, neće se razmatrati.

Podmirenje obveza prema Općini utvrđivat će se temeljem financijske evidencije Jedinstvenog upravnog odjela Općine Legrad za sve podnositelje ponuda na dan otvaranja ponuda.

Općinski načelnik zadržava pravo poništenja javnog natječaja ,odbijanja ponuda ili odustajanja od zakupa zemljišta, u svako doba do potpisivanja ugovora bez posebnog obrazloženja ponuditeljima, a da pri tome ne snosi materijalnu ili drugu odgovornost prema ponuditeljima.

Javni natječaj objavljuje se i na internetskoj stranici Općine Legrad, [www.opcinalegrad.hr](http://www.opcinalegrad.hr).

Sve informacije mogu se dobiti tijekom trajanja natječaja u radnom vremenu Općine na tel. 048/863-241 ili 048/835-455 kao i na e-mail: opcina-legrad@kc.t-com.hr .

 OPĆINSKI NAČELNIK:

 Ivan Sabolić, mag.pol.